b'\n_START_ARTICLE_\nLombardia\n_START_SECTION_\nHistoria\n_START_PARAGRAPH_\nLombardia sai nimens\xc3\xa4 langobardeista eli germaaniheimosta, joka hallitsi aluetta vuosina 568\xe2\x80\x93744. Aiemmin Lombardia oli kuulunut muun muassa gooteille ja Rooman valtakuntaan._NEWLINE_Lombardia oli itsen\xc3\xa4inen herttuakunta renessanssiajalla, mutta joutui sittemmin Ranskan haltuun. Ranska luovutti alueen Espanjalle, ja lopulta Espanjaa hallinneet Habsburgit luovuttivat sittemmin alueen Habsburgien it\xc3\xa4valtalaiselle sukuhaaralle, joka hallitsi aluetta vuoteen 1859, joskin Napoleonin sodat aiheuttivat muutaman vuoden tauon habsburgilaisvaltaan 1800-luvun alussa. Vuonna 1859 It\xc3\xa4valta luovutti Lombardian Piemonte-Sardinian kuningaskunnalle, joka vaihtoi pian nimens\xc3\xa4 Italian kuningaskunnaksi.\n_START_SECTION_\nMaantiede\n_START_PARAGRAPH_\nLombardia jakautuu maantieteellisesti kahteen alueeseen: etel\xc3\xa4inen osa on Pojoen hedelm\xc3\xa4llist\xc3\xa4 tasankoa ja pohjoinen vuoristoista j\xc3\xa4rvialuetta.\n_START_SECTION_\nLombardian j\xc3\xa4rvet\n_START_PARAGRAPH_\nJ\xc3\xa4rvist\xc3\xa4 suurin ja it\xc3\xa4isin on Gardaj\xc3\xa4rvi. Se sijaitsee Lombardian ja Veneton rajalla. Gardaj\xc3\xa4rvelt\xc3\xa4 l\xc3\xa4nteen ovat pienemm\xc3\xa4t Idroj\xc3\xa4rvi ja Iseoj\xc3\xa4rvi. Seuraava j\xc3\xa4rvi on Comoj\xc3\xa4rvi. T\xc3\xa4m\xc3\xa4n yl\xc3\xb6salaisen Y-kirjaimen muotoisen j\xc3\xa4rven it\xc3\xa4isin haara on Leccoj\xc3\xa4rvi. T\xc3\xa4st\xc3\xa4 seuraavat j\xc3\xa4rvet ovat Luganoj\xc3\xa4rvi, josta suurin osa on Sveitsin puolella, sek\xc3\xa4 Varesej\xc3\xa4rvi. J\xc3\xa4rvist\xc3\xa4 l\xc3\xa4ntisin on my\xc3\xb6s Sveitsin puolelle ulottuva Maggiorej\xc3\xa4rvi, joka sijaitsee Lombardian ja Piemonten rajalla.\n_START_SECTION_\nTalous\n_START_PARAGRAPH_\nLombardia on Italian talousel\xc3\xa4m\xc3\xa4n keskus. Lombardian alueen bruttokansantuote on Italian alueista suurin (367 mrd. \xe2\x82\xac vuonna 2016), runsaat 20 prosenttia koko maan kansantaloudesta. Alueella on huomattavaa maataloutta, joka tuottaa viljaa, rehuja, hedelmi\xc3\xa4 ja viini\xc3\xa4. My\xc3\xb6s turismi on alueelle t\xc3\xa4rke\xc3\xa4 elinkeino.'